TOShKENT ShAHRIDA DAVLAT UY-JOY FONDINI XUSUSIYLAShTIRIShNI JADALLAShTIRIShNING KOʻShIMChA ChORA-TADBIRLARI TOʻGʻRISIDA
(resolution, 2021-02-22)

Toshkent shahrida davlat uy-joy fondini xususiylashtirish jarayonini jadallashtirish va bozor munosabatlari sharoitlarida aholini ijtimoiy himoya qilishni bundan buyon ham taʼminlash maqsadida Vazirlar Mahkamasi qaror qiladi: 1. Toshkent shahridagi Akmal Ikromov, Mirobod, Hamza nohiyalari hokimliklarining, “Oʻzbekyengilsanoat” davlat uyushmasi, “Oʻzbekiston havo yoʻllari” milliy aviakompaniyasi, Melioratsiya va suv xoʻjaligi vazirligi rahbarlarining eʼtibori uy-joylarni xususiylashtirishning borishini sust nazorat qilganliklariga, ushbu ishni tashkil etishda sustkashlikka yoʻl qoʻyganliklariga qaratilsin hamda ularga Vazirlar Mahkamasining “Toshkent shahrida davlat uy-joy fondini xususiylashtirish toʻgʻrisida” 1992-yil 13-avgustdagi 378-son qarorini bajarish yuzasidan qisqa muddatlarda chora-tadbirlar koʻrish yuklatilsin. 2. Uy-joylarni qurish smeta qiymatining ancha qimmatlashganligi munosabati bilan 1992-yilda foydalanishga topshirilgan uylar (alohida uylar, kottejlarga, kvartiralarni xususiylashtirish keyinchalik qarzlarni 20 yil davomida uzish sharti bilan kvartira qiymatining 10 foizi miqdorida dastlabki pay badali toʻlangan holda amalga oshirilsin. 3. 1993-yil 1-yanvargacha xususiylashtirilgan 1992-yilda qurilgan uylardagi kvartiralar qiymati bir yoʻla toʻlanayotganda uy-joy qiymatining 20 foizi miqdorida kamaytirilgan tarzdagi imtiyoz berishga ruxsat etilsin. 4. Toshkent shahar hokimligi bir oy muddat ichida Oʻzbekiston Respublikasi Adliya vazirligi va Davlat mulki qoʻmitasi bilan kelishgan holda kvartiralarni sotib olishga va ijaraga olishning ijara shartlariga oʻtishga qodir boʻlmagan mehnatga layoqatsiz yolgʻiz keksa shaxslar egallab kelgan davlat uy-joy fondini kelgusida saqlash va foydalanish Tartibini ishlab chiqsin va tasdiqlasin. 5. Oʻzining uy-joyini 1993-yil 1-yanvargacha xususiylashtirgan Toshkent shahri aholisi imorat soligʻi toʻlashdan ikki yil muddatga ozod qilinsin. 6. Ulugʻ Vatan urushi mehnat fronti qatnashchilariga, fashist konslagyerlarining sobiq mahbuslariga, Leningrad qamalida boʻlganlarga uy-joylarni bepul xususiylashtirish boʻyicha imtiyoz berilsin. 7. Buzilgan xususiy uy-joylar oʻrniga pul kompensatsiyasi toʻlanmasdan Toshkent shahri aholisi tomonidan olingan davlat uy-joyi fuqarolarga bepul shaxsiy mulk qilib berilsin. 1989—91 yillarda buzilgan xususiy uy-joy oʻrniga 1992-yilda davlat kvartirasi (alohida uy, kottej) olgan yoki oladigan fuqarolarga, ular tasdiqlovchi hujjatlar taqdim etishgan taqdirda, uy-joylarni xususiylashtirish uchun (1991-yildagi narxlarda) imtiyozli huquq berilsin. 8. Auksion savdolar tashkil etish maqsadida Toshkent shahar hokimligi bir oy muddat ichida zarur joy ajratsin, Kommunal mulk va xususiylashtirish Bosh boshqarmasi koʻchmas mulk savdosi boʻyicha universal markaz tashkil etsin. 9. Oʻzbekiston Respublikasi Davlat mulki qoʻmitasi Toshkent shahar hokimligi bilan birgalikda uy-joylarni imtiyozli shartlarda xususiylashtirish boʻyicha asosiy qoidalarni va Hukumat tomonidan koʻrilayotgan chora-tadbirlarni tushuntirishda barcha ommaviy axborot vositalaridan va aholi bilan bevosita aloqada boʻlish usullaridan foydalansinlar. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari oʻrtoq K. N. Toʻlaganov zimmasiga yuklatilsin, qarorning qanday bajarilayotganligi 1993-yil dekabr oyida, keyinchalik yilning har choragida koʻrib chiqilsin.